
ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ 
ՀԱՇՎԵՔՆՆԻՉ ՊԱԼԱՏ

Ո Ր Ո Շ ՈՒ Մ

2022 թվականի դեկտեմբերի 28-ի թիվ 263-Լ

ՀԱՇՎԵՔՆՆԻՉ ՊԱԼԱՏՈՒՄ ԷԹԻԿԱՅԻ ԿԱՆՈՆՆԵՐԻ ԳՈՐԾՆԱԿԱՆ ԿԻՐԱՌՄԱՆ ՄՇՏԱԴԻՏԱՐԿՄԱՆ ԿԱՐԳԸ ՀԱՍՏԱՏԵԼՈՒ ՄԱՍԻՆ

Ղեկավարվելով Հաշվեքննիչ պալատի մասին Հայաստանի Հանրապետության օրենքի 16-րդ հոդվածի 9-րդ մասի 9-րդ կետով՝ Հաշվեքննիչ պալատը
 
Ո Ր Ո Շ ՈՒ Մ  Է`

1. Հաստատել Հաշվեքննիչ պալատում էթիկայի կանոնների գործնական կիրառման մշտադիտարկման կարգը՝ համաձայն հավելվածի։
1. Սույն որոշումն ուժի մեջ է մտնում հրապարակմանը հաջորդող օրվանից:



	ՀԱՇՎԵՔՆՆԻՉ ՊԱԼԱՏԻ ՆԱԽԱԳԱՀ
	
	


ԱՏՈՄ ՋԱՆՋՈՒՂԱԶՅԱՆ





         
        

Հավելված

ՀՀ հաշվեքննիչ պալատի
2022թ. դեկտեմբերի 28-ի թիվ 263-Լ որոշման

ՀԱՇՎԵՔՆՆԻՉ ՊԱԼԱՏՈՒՄ ԷԹԻԿԱՅԻ ԿԱՆՈՆՆԵՐԻ ԳՈՐԾՆԱԿԱՆ ԿԻՐԱՌՄԱՆ ՄՇՏԱԴԻՏԱՐԿՄԱՆ ԿԱՐԳԸ

1․ Ընդհանուր դրույթներ
1․ Հաշվեքննիչ պալատի անդամների (ներառյալ՝ Հաշվեքննիչ պալատի նախագահի) և հաշվեքննողների էթիկայի կանոնները (այսուհետ՝ Էթիկայի կանոնները) սահմանվում են 2020 թվականի մայիսի 26-ի թիվ 94-Լ որոշմամբ հաստատված «Հաշվեքննողների համար ներքին ծառայողական հարաբերությունների շրջանակում կիրառվող էթիկայի կանոններով» և 2020 թվականի մայիսի 26-ի թիվ 95-Լ որոշմամբ հաստատված «Հաշվեքննիչ պալատի անդամների գործունեությանն առնչվող՝ միջազգային իրավական պրակտիկայով պայմանավորված ուղենշային չափանիշներով»։
2․ Հաշվեքննիչ պալատը Էթիկայի կանոնների սահմանված չափանիշներին և սկզբունքներին համապատասխանության աստիճանը գնահատելու համար իր կողմից ձևավորած աշխատանքային խմբի միջոցով առնվազն երկու տարին մեկ անգամ մշտադիտարկում է Էթիկայի կանոնների գործնական կիրառումը։
3․ Սույն կարգով առաջին անգամ մշտադիտարկումը իրականացվում է փորձնական (պիլոտային) ձևաչափով։
 
2․ Մշտադիտարկման աշխատանքային խմբի ստեղծումը, մշտադիտարկման պայմանների սահմանումը 
4․ Հաշվեքննիչ պալատը Էթիկայի կանոնների մշտադիտարկման նպատակով ձևավորում է առնվազն երեք անդամից բաղկացած աշխատանքային խումբ այն աշխատակիցներից, ովքեր դիտարկվող ժամանակաշրջանում ներառված չեն եղել հաշվեքննության գործընթացում՝ մշտադիտարկման անկախությունն ու թափանցիկությունն ապահովելու նպատակով։
5․ Հաշվեքննիչ պալատը աշխատանքային խմբի մշտադիտարկման համար սահմանում է՝
1) մշտադիտարկման ընթացքում հաղորդակցության ուղիները, 
2) արդյունքների հասցեականությունը և ձևաչափը,
3) աշխատանքների ժամկետները և գնահատման ենթակա ժամանակաշրջանը,
4) արդյունքների ամփոփմանը Հաշվեքննիչ պալատի ներգրավվածության աստիճանը։ 

3․ Մշտադիտարկման իրականացումը, արդյունքների ամփոփումը և ներկայացումը
6․ Աշխատանքային խումբը մշտադիտարկման իրականացման նպատակով հաշվեքննություններն ընտրում է այնպես, որ վերցվածքում լինի յուրաքանչյուր հաշվեքննության ստորաբաժանման կողմից իրականացված վերջին հաշվեքննություններից մեկը։ Հաշվեքննության ընտրության ժամանակ կիրառվում է մոտեցում, որը կապահովի առանձին հաշվեքննությունների անկողմնակալ ընտրությունը:
7․ Աշխատանքային խումբը փաստաթղթավորում է հաշվեքննության ընտրության մեթոդը և մոտեցումը: 
8․ Յուրաքանչյուր ընտրված հաշվեքննության համար գնահատվում է Էթիկայի կանոններով սահմանված հաշվեքննողների կողմից անկախության և գաղտնիության հայտարարագրի (այսուհետ՝ Հայտարարագիր) գործնական կիրառությունը հետևյալ քայլերով․
1) Գնահատվում է, թե արդյոք  հաշվեքննության սկզբում ստորագրվել  և հաշվեքննության փաստաթղթերում պահպանվել են  բոլոր պահանջվող ձևերը:
2) Բացակայող ձևերի համար նշվում են պատճառները (եթե խումբը հաշվեքննության փաստաթղթավորման  և/կամ կազմակերպման խնդիր է նկատում,  դա ևս պետք է նշվի):
3) Յուրաքանչյուր  հաշվեքննության դեպքում փաստաթղթավորվում է հետևյալը՝ հաշվեքննության անվանումը, հաշվեքննողների կազմը, յուրաքանչյուր հաշվեքննողի համար Հայտարարագրի հետ կապված պահանջի կատարումը, իսկ չկատարման դեպքում դրա պատճառները։
4) Յուրաքանչյուր հաշվեքննության մասով գնահատման աշխատանքների ավարտին արդյունքները քննարկվում է հաշվեքննության ստորաբաժանման ղեկավարի հետ՝ Անկախության հայտարարագրերի  ձևերի լրացման և վարման հետ կապված լրացուցիչ տեսակետներ և առաջարկություններ ստանալու նպատակով։ Աշխատանքային խումբը փաստաթղթավորում է բոլոր քննարկումների արդյունքները:
5) Բոլոր հաշվեքննությունների մասով գնահատման արդունքները և հաշվեքննության ստորաբաժանման ղեկավարիների հետ քննարկման արդյունքները վերլուծվում են աշխատանքային խմբի կողմից արձանագրելու  համար, թե արդյոք չկատարման դեպքերը  անհամարժեք հսկողության և ընթացակարգերի արդյունք է,  հաշվեքննողների  կողմից հսկողության մեխանիզմներին և ընթացակարգերի չհետևելու, հաշվեքննության փաստաթղթերի պահպանման և կազմակերպման խնդիրներ են, թե առկա են այլ պատճառներ: Նաև անհրաժեշտ է հաշվի առնել կառուցվածքային ստորաբաժանումների բնորոշ տարբերությունները։
6) Աշխատանքային խումբը փաստաթղթավորում է Հայտարարագրի մասով վերլուծության արդյունքները։

9․ Յուրաքանչյուր ընտրված հաշվեքննության համար գնահատվում է Էթիկայի կանոններով սահմանված Հաշվեքննիչ պալատի անդամի անկախության և գաղտնիության հայտարարագրի գործնական կիրառությունը գնահատելով՝ արդյոք հայտարարագիրը ստորագրվել է հաշվեքննության սկզբում և փաստաթղթավորվել է Հաշվեքննիչ պալատի սահմանած կարգով։
10․ Հաշվեքննության ողջ ընթացքում հաշվեքննողների կողմից Էթիկայի կանոնների վերաբերյալ գիտելիքները և հմտությունները գնահատելու համար աշխատանքային խումբն անցկացնում է հարցազրույցներ հետևյալ քայլերով՝
1) հարցազրույցի համար կազմել աշխատակիցների ցանկ, որպեսզի յուրաքանչյուր հաշվեքննություն իրականացնող ստորաբաժանումից առնվազն մեկ հաշվեքննող մասնակցի հարցմանը (կախված արդյունքերից` կարող են անհրաժեշտ լինել լրացուցիչ հարզազրույցներ): Յուրաքանչյուր հարզազրույցի աշխատանքային խմբից առնվազն երկու հոգի պետք է ներկա գտնվի: 
2) Յուրաքանչյուր հարցազրույցի համար կիրառել հարցերի հետևողական շարք (հարցաշարի օրինակը ներկայացված է ձևանմուշում): 
3) Աշխատակիցներին հարցաշարը նախապես չպետք է տրամադրվի, իսկ  հարցազրույցները պետք է  իրականացվեն ծանուցելով՝ հարցազրույցից առաջ կարճ ժամանակահատվածում։ 
4) Վերլուծվում են աշխատակիցների  հարզազրույցների  արդյունքները` գնահատելու համար, թե արդյոք աշխատակիցները  լրացուցիչ վերապատրաստման կարիք ունեն, թե ոչ և /կամ արդյոք Էթիկայի կանոնների  իրականացման  ընթացակարգերը բարելավման կամ կատարելագործման կարիք  ունեն: Անհրաժեշտության դեպքում, դիտարկվում է ղեկավարության և/կամ ստորաբաժանումների ղեկավարների հետ լրացուցիչ հարցազրույցների անցկացման հարցը։
5) Աշխատակիցների ցանկը, հարցազրույցները և վերլուծության արդյունքները փաստաթղթավորվում են։
11․ Աշխատանքային խումբը 8-10 կետերի արդյունքները քննարկում է Հաշվեքննիչ պալատի անդամների հետ և կազմում է մշտադիտարկման արդյունքների զեկույցի նախագիծ, որն իր մեջ ներառում է՝
1) Էթիկայի կանոնների գործնական կիրառման մշտադիտարկման արդյունքները,
2) Էթիկայի կանոններին համապատասխանության աստիճանը բարձրացնելուն ուղղված առաջարկություններ։ 

Հարցաշարի ձևանմուշ

Էթիկայի կանոնների վերաբերյալ հարցեր հաշվեքննողների համար
1. Էթիկայի կանոններ
1) Ինչպե՞ս եք իմացել Էթիկայի կանոնների մասին:  
2) Հաշվեքննության աշխատանքների ընթացքում հանդիպե՞լ եք այնպիսի իրավիճակների, որոնք ձեզ ստիպել են հարցեր կամ մտահոգություններ ունենալ հաշվեքննողի անկախության կամ էթիկայի մասին: 
3) Եթե այո` նկարագրեք իրավիճակը և գործողությունները, որոնք դուք/կամ հաշվեքննության խմբի անդամները ձեռնարկել եք: 
4) Եթե ոչ` ինչ կանեիք, եթե կարծեիք, որ դուք կամ մյուս հաշվեքննողները կարող են հաշվեքննության հետ կապված անկախության կամ էթիկայի հետ կապված խնդիր ունենալ: 

2. Էթիկայի կանոնները  պահանջում են, որ հաշվեքննողները  ստորագրեն անկախության հայտարարագիր` հայտարարելու  էթիկայի և գաղտնիության նորմերը կատարելու իրենց  հանձնառության մասին:
1) Ինչպե՞ս եք իմացել անկախության և գաղտնիության հայտարարագիր ստորագրելու պահանջի մասին: 
2) Հաշվեքննության գործընթացի ո՞ր փուլում եք ստորագրել անկախության հայտարարագիրը: 
3) Հարցեր ունեցել եք անկախության հայտարարագրի մասին: Եթե այո, ինչպե՞ս եք դրանք լուծել: 

3. Էթիկայի մշակույթ. Էթիկայի կանոնները պահանջում են, որ Հաշվեքննիչ պալատն ունենա էթիկայի մշակույթ: 
1) Ձեր բառերով նկարագրեք, թե ի՞նչ է սա նշանակում:  
2) Կարո՞ղ եք օրինակներ բերել ձեր կամ ձեր թիմի աշխատանքից, որոնք փաստում են էթիկայի մշակույթի մասին:
3) Ինչպիսի հաղորդակցություն եք ստացել ղեկավարությունից, որը փաստում է էթիկայի մշակույթի մասին: 
4) Էլ ինչ պետք է անի Հաշվեքննիչ պալատը էթիկայի մշակույթ սերմանելու և խթանելու համար, ինչը հաշվեքննողներին կսատարի իրենց աշխատանքում: 

4. Բարեվարքություն. Էթիկայի կանոնները պահանջում են, որ հաշվեքննողը գործի ազնիվ, վստահելի, բարեխիղճ ձևով` հանուն հանրային շահի: 
1) Ձեր բառերով նկարագրեք, թե ինչ է սա նշանակում:  
2) Կարո՞ղ եք օրինակներ բերել ձեր կամ ձեր թիմի աշխատանքից, որոնք ցույց են տալիս այս արժեքները: 
3) Հանդիպել եք որևէ հավանական բարեվարքության խնդրի հաշվեքննության ընթացքում կամ հաշվեքննության թիմի հետ կապված: 

5. Անկախություն և օբյեկտիվություն. Էթիկայի կանոնները պահանջում են, որ հաշվեքննողը գործի անկողմնակալ, առանց նախապաշարմունքների, հանգամանքներից կամ ազդեցություններից զերծ, որոնք կարող են վտանգել նրա մասնագիտական դատողությունը:
1) Ձեր բառերով բացատրեք, թե ինչ է սա նշանակում:
2) Քայլերի օրինակ բերեք, որոնք ձեռնարկում եք ապահովելու համար ձեր անկախությունն ու անկողմնակալությունը մասնագիտական դատողության և հաշվեքննության ժամանան ղեկավարության հետ փոխազդեցությունների ժամանակ: 

6. Կոմպետենտություն. ըստ Էթիկայի կանոնների, հաշվեքննողները պետք է ունենան հաշվեքննության գործառույթ իրականացնելու համար անհրաժեշտ գիտելիք և հմտություններ:
1) Արդյոք կարծում եք, որ ձեզ անհրաժեշտ է որևէ ոլորտում լրացուցիչ վերապատրաստում` ներկայումս ձեր կողմից իրականացվող հաշվեքննությունների համար  գիտելիքն ու հմտությունները բարելավելու նպատակով: 
2) Եթե այո, ո՞ր ոլորտներում: 

7. Մասնագիտական վարքագիծ. ըստ էթիկայի կանոնների` հաշվեքննողները պետք է համագործակցեն միմյանց հետ` կիսվելով գիտելիքով և տեղեկություններով: 
1) Արդյոք նկատել եք հաշվեքննողների և ղեկավարության միջև գիտելիքների փոխանակման լավ գործելաոճ: Եթե այո, նկարագրեք դրանք: 
2) Նկարագրեք, թե ինչ ընթացակարգեր օգտակար կլինեին հաշվեքննության աշխատակազմի և ղեկավարության միջև գիտելիքների և փորձի փոխանակումն ապահովելու համար:

8. Գաղտնիություն և թափանցիկություն. ըստ Էթիկայի կանոնների`  հաշվեքննողը չպետք է  երրորդ կողմի հետ քննարկի  կամ այլ կերպ տեղղեկություններ տրամադրի հաշվեքննության աշխատանքների մասին, որոնց ինքը մասնակցում է: Հաշվեքննողին արգելվում է հրապարակել Հաշվեքննիչ պալատի գործունեության վերաբերյալ ցանկացած  տեղեկատվություն առանց պատշաճ լիազորության: 
1) Նկարագրեք, թե արդյոք դուք տեղեկացված եք այս պահանջի մասին և ինչպես: 
2) Ինչ քայլեր կամ նախազգուշական միջոցներ եք ձեռնարկել` այս պահանջի կատարումն ապահովելու համար: 
3) Արդյո՞ք տեղյակ եք հաշվեքննության ժամանակ գաղտնիության որևէ հավանական խախտումների մասին: Եթե այո, նկարագրեք, թե ինչպես է լուծվել այդ միջադեպը: 


Նշում պիլոտային մշտադիտարկման համար.
 Հարցազրուցավարը պետք է աշխատակցին բացատրի, որ Հաշվեքննիչ պալատը կատարում է Էթիկայի կանոնների գործնական կիրառության գնահատում` որոշելու, թե արդյոք պահանջվում են լրացուցիչ բարելավումներ կամ վերապատրաստումներ: Հարցազրուցավարը պետք է նաև ընդգծի, որ աշխատակիցը պետք է ազնիվ լինի: Նրա պատասխանները կպահվեն գաղտնի և կհամախմբվեն ուրիշների պատասխանների հետ  և կպահվեն անանուն: Եթե ​​աշխատակիցը  չգիտի հարցի պատասխանը, ապա նա պետք է ուղղակի ասի այդ մասին: Աշխատակցին չեն գնահատելու կան դատելու պատասխանների հիման վրա: Տվյալ գործընթացն օգտագործվում է Հաշվեքննիչ պալատի էթիկայի և անկախության ընթացակարգերն ամրապնդելու համար:

